Jidher li t-traġedja li seħħet fi tmiem il-ġimgħa li għaddiet 65 mil bogħod minn Lampedusa, f’ħidma bis-sehem ukoll tal-Forzi Armati Maltin, hija iktar drammatika milli wieħed kien jistenna. Filmati tal-mument li juri l-immigranti kienu fuq l-iskuna tas-sajd f’aġir iddisprat biex jiġu salvati mill-vapur Daniż. Minbarra l-filmati mxandra minn La Repubblica, il-ġurnal Taljan ppubblika rakkonti xokkanti ta’ immigranti li salvaw. Skont xi immigranti li ttieħdu l-Italja, jirriżulta li fuq l-iskuna tas-sajd kien hemm 750 ruħ. Jidher li ġew salvati 569, filwaqt li mietu 181, mhux 30 kif kien qed jiġi rrappurtat. Immigranti rrakkuntaw kif il-parti l-kbira tal-vittmi tilfu ħajjithom meta resqu qrib il-vapur Daniż Torm Lotte li pprova jsalvahom. L-immigranti qalu li spiċċaw maqbuda fl-istiva tal-vapur, oħrajn inqatlu b’daqqiet ta’ sikkina u bi bsaten minn sħabhom stess li kienu abbord. L-immigranti li żbarkaw f’Messina, fit-Tramuntana ta’ Sqallija, huma Sirjani, Iranjani, Pakistani, Niġerjani u mill-Ghana. Qed jgħidu li fost il-mejta hemm ħafna tfal u qed isostnu wkoll li l-parti l-kbira li kienu fl-istiva huma immigranti ta’ ġilda skura li nqatlu minn sħabhom ta’ ġilda skura wkoll li ma ħallewhomx joħorġu minħabba nuqqas ta’ spazju fuq barra tad-dgħajsa. Fuq is-sit elettroniku tar-RAI qed jingħad li l-Pulizija Taljana arrestat 5 persuni li allegatament kienu responsabbli mill-vjaġġ klandestin.  Huma qed jiġu akkużati bi qtil aggravat ta’ diversi persuni f’daqqa.  L-arresti saru wara r-rakkonti xokkanti tal-immigranti li salvaw mill-għarqa.  Huwa stmat li mas-60 ruħ inqatlu mill-akkużati u ntefgħu fil-baħar. Minbarra l-ħidma mill-Forzi Armati Maltin fi sforz biex jiġu salvati l-immigranti, il-Ħadd filgħodu nġiebu Malta 29 immigranti mejta abbord l-istess skuna tas-sajd involuta fit-traġedja. F’dawn is-sigħat saru l-awtopsji fuq il-kadavri tal-vittmi. Intant, f’każ separat, sit elettroniku ieħor Taljan, tgcom.it, qed jirrapporta li l-immigranti intalbu jħallsu bejn €2,000 u €2,500 lill-persuni li qed jittraffikawhom minn Alessandrija fl-Eġittu lejn l-Italja.  Bejniethom, l-organizzatturi tal-vjaġġi klandestini jidher li qed jaqilgħu mal-$270,000 ekwivalenti għal madwar €200,000.